《用元韵答麟老》
宋代·王炎

七闽名家子，祝发隐梵宫。
碧海掉尾鲸，不堕世网中。
熏炉起香雾，棕拂生清风。
寂寂枯木岩，中有春意融。
杖屦厌山水，习气一洗空。
违俗非崖异，入俗非雷同。
乃知行市廛，宛如坐孤峰。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。